b"\n_START_ARTICLE_\nArxiu hist\xc3\xb2ric provincial\n_START_PARAGRAPH_\nUn arxiu hist\xc3\xb2ric provincial \xc3\xa9s aquell en el que trobem uns fons documentals produ\xc3\xafts o reunits per subjectes i/o organismes qu\xc3\xa8 tenen unes activitats administratives i/o compet\xc3\xa8ncies que no superen l'\xc3\xa0mbit provincial. Dins del cicle vital dels documents, exerceix el paper d'arxiu intermedi i d'arxiu hist\xc3\xb2ric.\n_START_SECTION_\nHist\xc3\xb2ria\n_START_PARAGRAPH_\nLa creaci\xc3\xb3 dels primers arxius hist\xc3\xb2rics provincials es produeix a la Segona Rep\xc3\xbablica. \xc3\x89s a partir dels anys 20 del segle\xc2\xa0xx quan es comen\xc3\xa7a a reclamar per part del Cuerpo facultativo de archiveros, bibliotecarios i arque\xc3\xb3logos la creaci\xc3\xb3 d'aquests per la gran quantitat de documents que es creen i s'amunteguen a totes les administracions provincials de l'Estat, ja sigui per les desamortitzacions que es produeixen durant el s. xix o pels intents de modernitzaci\xc3\xb3 de l'Estat a partir de comen\xc3\xa7ament del s. xx. _NEWLINE_Hem d'advertir que el proc\xc3\xa9s de creaci\xc3\xb3 d'aquestes institucions no ha finalitzat, ja que encara queden prov\xc3\xadncies que encara no el tenen, com Madrid, Barcelona, Balears, Val\xc3\xa8ncia i Corunya. La creaci\xc3\xb3 d'aquests arxius la podem dividir en les seg\xc3\xbcents dues etapes hist\xc3\xb2riques:\n_START_SECTION_\nDes de 1931 fins a 1978\n_START_PARAGRAPH_\nLes vicissituds viscudes durant tot aquest llarg per\xc3\xadode (Segona Rep\xc3\xbablica, la Guerra Civil i el Franquisme), van marcar aquesta etapa en qu\xc3\xa8 es van crear la gran major part dels Arxius hist\xc3\xb2rics provincials. La creaci\xc3\xb3 d'aquests va tenir grans inconvenients a l'hora del seu funcionament. Un dels grans inconvenients va ser el no augmentar el nombre de places especialitzades a l'administraci\xc3\xb3 per a aquests arxius. Van ser els arxivers d'hisenda i els bibliotecaris els que van encarregar-se d'aquestes noves institucions. A m\xc3\xa9s, trobem que aquests arxius es crearen sense seu pr\xc3\xb2pia, amb instal\xc2\xb7lacions no aptes per a les seves funcions, com les cases culturals de les ciutats, les delegacions d'hisenda o les biblioteques. Finalment, es trobaven amb qu\xc3\xa8 els fons que s'havien de reunir en una sola entitat estaven en diferents arxius, cosa que dificult\xc3\xa0 la seva organitzaci\xc3\xb3._NEWLINE_En un primer moment, van rebre els documents hist\xc3\xb2rics de base notarial. Per\xc3\xb2 posteriorment es convertiren en la base de la recepci\xc3\xb3 dels documents hist\xc3\xb2rics de les prov\xc3\xadncies, com els provinents de les audi\xc3\xa8ncies, dels jutjats, de les delegacions d'hisenda i d'altres depend\xc3\xa8ncies oficials que ho demanessin, com ajuntaments i institucions privades._NEWLINE_Els arxius hist\xc3\xb2rics varen comen\xc3\xa7ar a desenvolupar-se segons el creixement dels seus fons. Aquest creixement depenia de la poblaci\xc3\xb3 que tenia cada prov\xc3\xadncia, de les condicions pr\xc3\xb2pies dels arxius i dels canvis socio-pol\xc3\xadtics. Totes aquestes condicions, sobretot el fenomen migratori a l'interior de l'Estat, van provocar que les prov\xc3\xadncies perif\xc3\xa8riques i les zones industrialitzades augmentessin en un alt grau el seu fons._NEWLINE_A Catalunya es van crear els arxius hist\xc3\xb2rics provincials de Tarragona (1944), Girona (1952) i Lleida (1952). Pel que fa a l'arxiu hist\xc3\xb2ric provincial de Barcelona hem d'exposar que encara no s'ha creat. Aquest arxiu no es va crear a partir del 1931 perqu\xc3\xa8 la normativa creada aquell any limitava aquests tipus de centre a les capitals de districte notarial, i no a les capitals de col\xc2\xb7legi notarial. A aquestes \xc3\xbaltimes capitals es van crear els arxius hist\xc3\xb2rics de protocols. En el moment en qu\xc3\xa8 als arxius hist\xc3\xb2rics provincials els van ampliar el camp d'acci\xc3\xb3 sobre el patrimoni documental (amb el decret de 1969), aquests arxius hist\xc3\xb2rics de protocols van tenir menys atribucions. A Barcelona, aquesta situaci\xc3\xb3 va comportar que molts fons de les delegacions perif\xc3\xa8riques de l'Estat s'ingressessin a l'Arxiu de la Corona d'Arag\xc3\xb3. Aquests fons van cr\xc3\xa9ixer exponencialment, fins que va arribar un moment en qu\xc3\xa8 la impossibilitat de conservar tanta quantitat de documentaci\xc3\xb3 als dip\xc3\xb2sits de l'ACA. Aquest fet va provocar que part d'aquesta pass\xc3\xa9s al Dep\xc3\xb3sito General de Archivos, anomenat actualment Dip\xc3\xb2sit d'Arxius de Cervera, creat formalment el 1970.\n_START_SECTION_\nDes de 1978 fins a l'actualitat\n_START_PARAGRAPH_\nAmb l'arribada de la Constituci\xc3\xb3 Espanyola de 1978 es va produir la descentralitzaci\xc3\xb3 arxiv\xc3\xadstica de l'Estat. Durant aquests anys, s'han anat creant nous sistemes i xarxes d'arxius auton\xc3\xb2mics. En aquest proc\xc3\xa9s de descentralitzaci\xc3\xb3 ens trobem que els arxius hist\xc3\xb2rics provincials es varen transferir a les comunitats aut\xc3\xb2nomes. Aquesta transfer\xc3\xa8ncia es basa nom\xc3\xa9s en la gesti\xc3\xb3 dels arxius, ja que la titularitat roman a mans de l'Estat. Segons el grau de compet\xc3\xa8ncia que tenia cada estatut d'autonomia, varen ser transferits abans o despr\xc3\xa9s amb la signatura dels anomenats Convenios. A l'\xc3\xbanica comunitat aut\xc3\xb2noma on encara no s'ha traspassat la gesti\xc3\xb3 dels arxius hist\xc3\xb2rics provincials \xc3\xa9s al Pa\xc3\xads Basc._NEWLINE_Pel que fa a les instal\xc2\xb7lacions on se situen els arxius, s'ha d'expressar que a partir d'aquest moment van comen\xc3\xa7ar a adequar-se o a traspassar-se a altres indrets m\xc3\xa9s adients per a la seva funci\xc3\xb3, a m\xc3\xa9s de crear-se places especialitzades per a la seva gesti\xc3\xb3. Tot i aix\xc3\xad, en l'actualitat trobem que hi ha molts locals que s'han d'ampliar i moltes defici\xc3\xa8ncies al personal, ja que hi ha poques places especialitzades per a la quantitat de treball amb el que es troben aquestes institucions._NEWLINE_A Catalunya, amb el Reial Decret 1010/1981, la gesti\xc3\xb3 dels tres arxius hist\xc3\xb2rics provincials que corresponien a l'Estat va ser transferida a la Generalitat de Catalunya. La gesti\xc3\xb3 del Dip\xc3\xb2sit d'Arxius de Cervera, amb el Real Decreto 898/1995 que amplia els traspassos de gesti\xc3\xb3 d'arxius a Catalunya, tamb\xc3\xa9 va passar a la Generalitat, mentre que l'Arxiu de la Corona d'Arag\xc3\xb3 encara \xc3\xa9s de gesti\xc3\xb3 estatal."